वर्तमान हालात में बच्चों को संस्कारित किया जाना अनिवार्य : संजीव दत्ता
विशेष किशोर पुलिस इकाई द्वारा ‘बच्चों की मुस्कान’ स्मारिका का लोकार्पण किया गया। कार्यक्रम के मुख्य अतिथि जिला एवं सत्र न्यायाधीश संजीव दत्ता थे। अध्यक्षता कलेक्टर राजेश जैन ने की। सीजेएम संजय गुप्ता एवं एडीएसपी सत्येंद्र सिंह तोमर विशिष्ट आतिथ्य के रूप में मौजूद रहे। जिला पंचायत भवन में आयोजित कार्यक्रम का शुभारंभ मंचासीन अतिथियों द्वारा मां सरस्वती के समक्ष दीप प्रज्ज्वलन एवं माल्यार्पण से किया।
मुख्य अतिथि श्री दत्ता ने स्मारिका प्रकाशन एवं विशेष किशोर पुलिस इकाई द्वारा किए जा रहे कार्यों की सराहना करते हुए कहा कि वर्तमान समय को देखते हुए बच्चों को संस्कारित किया जाना जरूरी है। कलेक्टर श्री जैन ने अपने उद्बोधन में स्मारिका प्रकाशन पर संपादक एवं आरक्षक भूपेंद्र सिंह सेंगर की प्रशंसा करते हुए कहा कि-इकाई बच्चों के लिए जो कार्य कर रही है वह सराहनीय है। इसके लिए समाज में जागरूकता लाने की आवश्यकता है। श्री तोमर ने कहा कि इकाई के भूपेंद्र सिंह सेंगर की सीमित संसाधनों में परिवार से बिछड़े बच्चों के लिए अच्छा कार्य करने की प्रशंसा की।‘बच्चों की मुस्कान’ स्मारिका का प्रकाशन इस दिशा में मील का पत्थर सिद्ध होगा।’ कार्यक्रम में शर्मिष्ठा कोकाटे, मनोज दुबे, ओम गोस्वामी, सतीश अरोरा, आरबी गोयल ने भी अपने विचार रखे। संचालन अनिरुद्ध सिंह सेंगर ने एवं आभार एडीशनल एसपी बीपी तिवारी ने माना। इस अवसर पर महिला बाल विकास विभाग, किशोर न्याय बोर्ड, विशेष किशोर पुलिस इकाई के सदस्य एवं पदाधिकारी काफी संख्या में उपस्थित रहे।
आरक्षक भुपेन्द्र सेंगर की स्मारिका बच्चों की मुस्कान का विमोचन करते डीजे संजीव दत्ता, कलेक्टर राजेश जैन, सीजेएम संजय गुप्ता अन्य अधिकारी।
hin_Deva hin_Deva hin_Deva bho_Deva